钦定古今图书集成/明伦汇编/官常典/第005卷 > 礼祀 > 少仪
## 钦定古今图书集成/明伦汇编/官常典/第005卷 > 礼祀 > 少仪

《事君》者，量而后入，不入而后量。凡乞假于人，为人从
事者亦然。然故上无怨而下远罪也。

〈陈注〉先度其君之可事而后事之，则道可行而身不辱。入而后量，则有不胜其轻进之悔者矣。“或乞”或假，或任人之事，亦必量其可而后行。“上无怨，下远罪”，为事君者言之。

又

为人臣下者，有谏而无讪，有亡而无疾，颂而无谄，谏
而无骄。怠则张而相之，废则埽而更之，谓之“社稷之
役。”

〈陈注〉方氏曰：“君有过，谏之使止可也，讪之则不恭；谏不从，逃而去之可也，疾之则大伤。颂而无谄则所颂为公；谏而无骄则所谏为正，事弛而不力为怠，事弊而无用为废。相之更之，则君岂有失德，国岂有废事哉？谓之社稷之役，以其有劳于社稷也。”